മികച്ച നഗര ഗതാഗത സംവിധാനത്തിനുള്ള കേന്ദ്ര സര്ക്കാര് പുരസ്കാരം കൊച്ചിക്ക് തിരുവനന്തപുരം : കേന്ദ്ര സര്ക്കാരിന്റെ മികച്ച സുസ്ഥിര നഗര ഗതാഗത സംവിധാനത്തിനുള്ള പുരസ്കാരം കേരളത്തിന്. സിറ്റി വിത്ത് ദി മോസ്റ്റ് സസ്റ്റെയ്നബിള് ട്രാന്സ്പോര്ട്ട് സിസ്റ്റം അവാര്ഡ് കേരളത്തിന് ലഭിച്ചതായി ഗതാഗത മന്ത്രി ആന്റണി രാജു അറിയിച്ചു. നഗര ഗതാഗത മേഖലയിലെ മികവിന് കേന്ദ്ര സര്ക്കാരിന്റെ ഭവനനഗരകാര്യ മന്ത്രാലയം നല്കുന്ന പുരസ്കാരമാണിത്. കൊച്ചി മെട്രോ, വാട്ടര് മെട്രോ, ഇമൊബിലിറ്റി തുടങ്ങിയ സംവിധാനങ്ങളിലൂടെ കൊച്ചി നഗരത്തിലെ ഗതാഗത സൗകര്യങ്ങള് വര്ദ്ധിപ്പിക്കാന് നടപ്പിലാക്കിയ പദ്ധതികള് കണക്കിലെടുത്താണ് പുരസ്കാരം. ഡിജിറ്റലൈസ് ചെയ്ത് സംയോജിപ്പിച്ച കൊച്ചി ഓപ്പണ് മൊബിലിറ്റി നെറ്റ് വര്ക്കിന്റെ രൂപീകരണം പുരസ്കാരം ലഭിക്കുന്നതിന് സഹായകരമായതായും മന്ത്രി പറഞ്ഞു. ഇന്ത്യയിലെ വിവിധ സംസ്ഥാനങ്ങളിലെയും കേന്ദ്ര ഭരണപ്രദേശങ്ങളിലെയും ഗതാഗത സൗകര്യം വിലയിരുത്തിയാണ് ഈ അവാര്ഡ് നല്കുന്നത്. ഒക്ടോബര് 29 ന് ഡല്ഹിയില് നടക്കുന്ന ചടങ്ങില് കേന്ദ്ര ഹൗസിംഗ് ആന്ഡ് അര്ബന് അഫയേഴ്സ് മന്ത്രി ഹര്ദീപ് സിംഗ് പുരി അവാര്ഡ് വിതരണം ചെയ്യും.